અશરફ ક્યારેક એ જ બધા મહોલ્લાના મિત્રો સાથે રમી લેતો પરંતુ મનનાં એક ખૂણે ભણી ગણીને મોટા સાહેબ બનવાના અને અબ્બા-અમ્મીને રોજેરોજ ની મજૂરી અને ગરીબીમાંથી છુટકારો અપાવવાના સપના જીવંત રાખતો. પછી તો દરરોજ અશરફ જાનકીબેન સાથે કેટલી બધી વાતો કરતો અને કેટલા બધા પ્રશ્નો પૂછતો. જાનકીબેન પ્રેમથી બધા પ્રશ્નોના જવાબ આપી તેને ભણવા માટે પ્રોત્સાહિત કરતા. એકલવ્ય, કર્ણ, અકબર, મહારાણા પ્રતાપ અને એવા કેટલાય પાત્રો અશરફ માટે જાણીતા બની ગયા.